Flere end 60.000 personer havde sendt en ansøgning om at komme ind på en videregående uddannelse via kvote 2, da fristen udløb mandag klokken 12.00. Én af dem var 18-årige Sofie Svendsen. På grund af begrænsningerne i en coronatid var hun særlig bekymret for indholdet i sin ansøgning. -  Jeg kan ikke prale med fuldtidsstillinger og erfaringer inden for det ene og det andet. Så jeg måtte jo bare trylle det bedste ud af hatten, siger Sofie Svendsen. I kvote 2-ansøgningerne vurderes der på baggrund af andet end karaktergennemsnittet på de gymnasiale uddannelser. Her er det blandt andet kriterier som erhvervserfaring, anden uddannelse og udlandsophold, der gør sig gældende. Svært at få studierelevant erfaring Coronanedlukningen havde også sat en stopper for Sofies ønske om at komme ud at samle erhvervserfaring. Derfor følte hun sig nødsaget til at søge ind på en uddannelse, også selvom hun ikke mente, hun havde samlet erfaring nok. - Hvis jeg ikke havde taget et sabbatår, som jeg egentlig havde planlagt, så havde jeg haft masser af tid til at få noget mere erhvervserfaring. Men jeg synes, det er en stor risiko at løbe, når man ikke ved, hvordan det kommer til at forløbe, fortæller hun. Hos Studievalg Danmark havde ansøgernes bekymringer for manglende studierelevante erfaringer også været en af de helt store samtaleemner. Det kunne især mærkes på telefonen, hvor de har haft tre gange så mange telefonvejledninger i forhold til sidste år. - Ansøgerne har spurgt til alt det, som de ikke har kunnet. Skal de fortælle det, eller skal de i stedet gå ind og fortælle alt det, de har kunnet, siger centerleder ved Studievalg Nordjylland, Gitte Dybdal. Gode råd at hente For at hjælpe de studerende på vej havde Gitte Dybdal derfor flere gode råd i ærmet. - I stedet for at ærgre sig over, at man ikke har kunnet, så se i stedet på om man kan gå ud at arbejde frivilligt. Hvis man søger ind på en sundhedsfaglig uddannelse, kan man måske komme ind at arbejde i ældreplejen eller som handicaphjælper. Selvom Sofie Svendsen havde sendt sin kvote 2-ansøgning afsted uden mange studierelevante erfaringer, så var drømmen om et sabbatår med et fuldtidsarbejde stadig størst. - Drømmescenariet ville jo nok være, at jeg ville få en fuldtidsstilling, hvor jeg kunne realisere det her sabbatår, som jeg egentlig har drømt om og så søge ind på en uddannelse igen om et år, siger Sofie Svendsen. Sofie og alle andre ansøgere kan forvente svar på sin kvote 2-ansøgning den 28. juli.

Opsummering:
Mandag formiddag udløb fristen for at sende sin kvote 2-ansøgning. I en coronatid, hvor det meste har været lukket ned, har det været svært at tilegne sig studierelevante erfaringer. Og det har givet anledning til bekymring blandt ansøgerne.